**BaneTele** var et norsk teleselskap som opprinnelig var tilknyttet det norske jernbanenettet. Selskapets formål var å utvikle og leie ut det redundante fiberoptiske nettet som i hovedsak følger jernbanenettet gjennom Norge.

På 1800-tallet, samtidig som telegraf/telefon-nettet i Norge ble utbygd, lagde Norges Statsbaner et parallelt kopper-basert nettverk langs jernbanen for intern kommunikasjon og signal-anlegg. Dette ble fullført i 1899. I 1985 begynte man så å bygge ut fiber-baserte nettverk. Jernbane-reformen i 1996 delte Norges Statsbaner i to, NSB, nåværende Vy og Jernbaneverket, og samtidig som dette besluttet man å lage en ny avdeling for telekommunikasjon-linjene under Jernbaneverket med navnet BaneTele. Pr 1999 hadde BaneTele 4.000 km linjer bredbånd langs jernbanene.

Sommeren 2001 ble BaneTele omdannet til et statseid aksjeselskap etter et stortingsvedtak. Som statsaksjeselskaper flest ble derfor BaneTele fra og med 2002 liggende under Nærings- og handelsdepartementet.

Oppkjøp og salg
---------------

Høsten 2001 gikk Enitel konkurs, og BaneTele kjøpte så opp nettet deres som da bestod av 9.000 kilometer med fiberoptisk kabel.

I 2006 ble 50 % av BaneTele solgt til Bredbåndsalliansen, som var eid av 6 norske kraftleverandører. Flere av disse var med å starte Enitel i 1997. Dette var en omstridt prosess: I den interne undersøkeslesgruppen som evaluerte de tre oppkjøpskandidatene, var Bredbåndsalliansen industrielt sett rangert lavest av de tre mest aktuelle kjøperne. Likevel valgte Næringsminister Odd Eriksen å selge til nettopp Bredbåndsalliansen.

I 2009 solgte staten ved Næringsdepartementet sin resterende andel på 50 % til Bredbåndsalliansen slik at disse ble eneeier. Bredbåndsalliansen hadde noen år i forveien kjøpt opp Ventelo, og selskapene ble så fusjonert. BaneTele ble samtidig omdøpt til Ventelo Networks.

Rettsak i 2023
--------------

Etter ytterligere oppkjøp ble Ventelo Networks omdøpt til Broadnet AS (2012) og igjen til GlobalConnect (2019). I juli 2023 ble det kjent at BaneNor og GlobalConnect var i rettslig strid om rettigheter og priser til fibernettet.. Ifølge Bane Nor ligger det nå 4800 kilometer med fiberkabler langs nesten hele jernbanen i Norge. Bane Nor får inn penger på å leie ut fiberkapasiteten som er til overs fra togene til bedrifter som trenger bredbånd. Aftenposten rapporterte: 

> Bane Nor og den svenskeide internett-giganten Global Connect (GC) krangler om en avtale fra 2001. Den sikret GC tilgang til en betydelig del av fiberkapasiteten som var til overs fra togdriften, som de igjen kunne selge videre.
> 
> 
> GC mener avtalen sikret dem tilgang til fiberkabler frem til 2041. Men Bane Nor mener avtalen ikke ble forlenget i tide, i desember i 2021.
> 
> 
>

Referanser
----------

1. ↑  regjeringen.no - *Lov om BaneTele AS - Lov 15. juni 2001 nr. 87 om omdanning av Jernbaneverkets kommersielle televirksomhet til aksjeselskap*
2. ↑  aftenposten.no - *Det er mer enn tog som går langs skinnene i Norge. Nå er det full kamp om Bane Nors ukjente verdier.* (03.07.2023)

|  |  |
| --- | --- |
| Oppslagsverk/autoritetsdata | Store norske leksikon **·** VIAF **·** Forvaltningsdatabasen **·** Brønnøysundregistrene
 |